পেট্রল-ডিজেলের মূল্যবৃদ্ধির প্রতিবাদে আগামী সোমবার, ১০ সেপ্টেম্বর ভারত বন্‌ধের ডাক দিল কংগ্রেস৷ সেদিন সকাল সাড়ে ন'টা থেকে দুপুর আড়াইটে-তিনটে পর্যন্ত বন্‌ধ ডাকা হয়েছে৷ কংগ্রেসের যুক্তি, লোকে যাতে সমস্যায় না পড়েন, তার জন্যই কয়েক ঘন্টার এই প্রতিবাদ৷ এই বন্‌ধে বিরোধী রাজনৈতিক দলগুলিকেও পাশে পেতে চাইছে রাহুল গান্ধীর দল৷ তবে এই বন্‌ধ তৃণমূল কংগ্রেস সমর্থন করছে না৷ জ্বালানির মূল্যবৃদ্ধির প্রতিবাদে বিক্ষোভ জানাতে অবশ্য তাদের আপত্তি নেই৷ তৃণমূলের অসুবিধা অবশ্য কংগ্রেস বোঝে৷ মমতা বন্দ্যোপাধ্যায় মুখ্যমন্ত্রী৷ এই অবস্থায় তাঁর পক্ষে ভারত বন্‌ধ ডাকা অসুবিধাজনক৷ তা ছাড়া বনধের রাজনীতি থেকে তৃণমূল দীর্ঘদিন সরে এসেছে৷ তৃণমূলকে না পেলেও ভারত বন্‌ধের সমর্থনে সমাজবাদী পার্টি, এনসিপি, আরজেডি, বামেদের সঙ্গে পেয়েছে কংগ্রেস৷ আহমেদ প্যাটেল জানিয়েছেন, বিএসপি ও ছোট দলগুলির সঙ্গে এখনও কথা হয়নি৷ প্রসঙ্গত, জ্বালানির মূল্যবৃদ্ধির প্রতিবাদে সিপিএমও সোমবার বিক্ষোভ মিছিল করবে।